section_heading: Crkva svetog Nikole
paragraph_text: Župna crkva sv. Nikole biskupa smještena je na kosi jugozapadno od Novigradskog mora. Za vrijeme osmanske uprave tu se nalazila pogranična utvrda Bedem islama, sa statusom samostalne kapetanije. U 16. i 17. st. njegovi su gospodari kapetani Beširagići. Pod mletačkom upravom ima status serdarije. Župna crkva izgrađena je 1756., a obnovljena 1950. Teško je oštećena i zapaljena za vrijeme Domovinskog rata. Svi crkveni predmeti, kao i liturgijsko ruho uništeni. Nakon Domovinskog rata crkva je temeljito obnovljena, a sakristija proširena. Okoliš crkve je uređen te je asfaltiran prilaz. Ponovno je posvećena 4. kolovoza 1996. U crkvi se nalazi kameni oltar prema puku. Drveni retabl je obnovljen i krase ga tri kipa od poliestera: Srca Isusova, Srca Marijina i sv. Josipa. U crkvi su željezni ambon, postaje Križnoga puta, križ s korpusom od poliestera. Lijevo od retabla nalazi se kip sv. Nikole biskupa, zaštitnika župe i naslovnika crkve. U lađi crkve na drvenim podnožijima nalaze se kipovi apostola sv. Petra i sv. Pavla. Kor je proširen i uređen, a na sredini crkve nalazi se ćoka. Staro groblje je prije bilo oko crkve, međutim 1982. napravljeno je novo groblje 1,22 km zapadno od crkve. Crkva i groblje služe mještanima Islama Latinskog i Islama Grčkog.